text: Brand i etageejendom i Sønderborg
  31 marts 2014 kl. 04.58
  Tidligt mandag morgen udbrød brand i ejendommen Nørrebro 2 i Sønderborg. Otte af beboerne blev evakueret, men ingen mennesker kom til skade.
  Ejendommen er et tidligere hotel med omkring 30 kollegieboliger, men branden hærgede kun en del af bygningen.
  Branden opstod i stueetagen, og røgen bredte sig til de to øvrige etager.
  - Beboerne har været heldige. Hvis de ikke var blevet vækket af røgalarmer, kunne det være gået grueligt galt, siger indsatsleder Michael Frederiksen, Syd- og Sønderjyllands Politi.
  Beboerne i de øverste boliger blev hjulpet ud ad brandvæsenets stigevogne.
  Syd- og Sønderjyllands Politi fik brandalarmen klokken 05.27.
  Brandårsagen kendes ikke, men den kan være påsat.
  - Vi efterforsker som på et gerningssted, oplyser Michael Frederiksen.
  